C 152/192
FI
Euroopan unionin virallinen lehti
6.4.2022
Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetuksen (EU) 2018/841 muuttamisesta siltä osin kuin on kyse soveltamisalasta, vaatimusten noudattamista koskevien sääntöjen yksinkertaistamisesta, jäsenvaltioiden tavoitteiden asettamisesta vuodelle 2030 ja sitoutumisesta ilmastoneutraaliuden saavuttamiseen yhteisesti vuoteen 2035 mennessä maankäytön, metsätalouden ja maatalouden sektorilla sekä asetuksen (EU) 2018/1999 muuttamisesta seurannan, raportoinnin, edistymisen seurannan ja uudelleentarkastelun osalta” (COM(2021) 554 final) (2022/C 152/32)
Esittelijä: Anastasis YIAPANIS
Lausuntopyyntö
Euroopan parlamentti, 13.9.2021 Neuvosto, 17.9.2021
Oikeusperusta
Euroopan unionin toiminnasta tehdyn sopimuksen 304 artikla ja 192 artiklan 1 kohta
Vastaava jaosto
Maatalous, maaseudun kehittäminen, ympäristö
Hyväksyminen jaostossa
25.11.2021
Hyväksyminen täysistunnossa
8.12.2021
Täysistunnon nro
565
Äänestystulos (puolesta / vastaan / pidättyi äänestämästä) 145/1/3
1.
Päätelmät ja suositukset 1.1 ETSK osallistuu aktiivisesti ilmastonmuutoksen torjuntaan ja on vahvasti samaa mieltä siitä, että tehokkaita toimia tarvitaan välittömästi.
Sekä julkisten että yksityisten tahojen yhteiset ponnistelut ovat tarpeen, jotta voidaan varmistaa kansalaisten ja paikallisyhteisöjen aktiivinen osallistuminen, tuki ja sitoutuminen ja saadaan lisärahoitusta vähähiiliseen talouteen siirtymisen tukemiseksi.
1.2 Eurooppa on kärsinyt ennennäkemättömistä metsäpaloista ja tulvista, jotka ovat sattuneet samaan aikaan ennätyksellisten lämpöaaltojen ja kuivuuden kanssa.
Älykäs ja kestävä vesihuolto voi parantaa huomattavasti EU:n valmiuksia lieventää ja torjua tulipaloja ja parantaa kykyä selviytyä rankkasateista, tulvista ja kuivuudesta.
1.3 Ilmastonmuutos ja luonnon monimuotoisuuden väheneminen liittyvät toisiinsa, ja niihin on puututtava yhdessä.
Elinympäristöjen häviämiseen, saastumiseen, liikakorjuuseen ja haitallisten vieraslajien leviämiseen on puututtava, jotta voidaan varmistaa luonnollisten ekosysteemien säilyminen ja maahan pohjautuvien alojen elintärkeän sosiaalisen ja taloudellisen roolin toteutuminen.
1.4 Jäsenvaltioiden tulisi suunnitella lainsäädäntökehyksiä, joilla kannustetaan viljelijöitä ja metsänhoitajia omaksumaan uusia kestäväpohjaisia liiketoimintamalleja, jotka edistävät luonnon monimuotoisuutta, noudattamaan kiertotalouden sääntöjä ja luomaan kestäviä biomassan tuotantokäytäntöjä.
ETSK peräänkuuluttaa korkealaatuisten kosteikkojen kansallisia ennallistamisohjelmia ja katsoo, että kosteikkojen päästöt olisi otettava huomioon mahdollisimman pian eikä vasta vuodesta 2026 lähtien.
1.5 Koska ilmastonmuutoksen hillitseminen on maailmanlaajuinen haaste, ETSK katsoo, että EU:n toimia on täydennettävä muun maailman kanssa käytävillä kohdennetuilla ja tehokkailla keskusteluilla, jotka koskevat koko maailman välitöntä osallistumista, oikeudenmukaista taakanjakoa ja oikeudenmukaista kilpailua.
1.6 ETSK kehottaa edistämään ja tukemaan laajasti kestäviä maatalouskäytäntöjä, kuten viljelykiertoa, orgaanisen jätteen talteenottoa, täsmäviljelyä ja permakulttuuria.
Maankäyttöä on suunniteltava huolellisesti kaikissa jäsenvaltioissa, jotta varmistetaan oikea tasapaino kilpailukyvyn ja kestävyyden välillä, ja on tarjottava tarvittavat rahoitusmahdollisuudet.
ETSK suhtautuu myönteisesti komission aikomukseen ehdottaa maatalouden hiilidioksidipoistumia koskevaa sääntelykehystä.